Prekladacia správa
Ministerstvo financií Slovenskej republiky predkladá návrh zákona o centrálnom ekonomickom systéme a o zmene a doplnení niektorých zákonov. 
Cieľom návrhu zákona je komplexne upraviť oblasť ekonomického riadenia vybraných subjektov verejnej správy prostredníctvom centrálneho ekonomického systému po jeho organizačnej a technickej stránke. Návrh zákona precizuje vo väčšom detailne § 7 zákona č. 215/2019 Z. z. o zaručenej elektronickej fakturácii a centrálnom ekonomickom systéme a o doplnení niektorých zákonov (ďalej len „zákon č. 215/2019 Z. z.“) a zapracúvajú sa nadobudnuté poznatky Ministerstva financií Slovenskej republiky (ďalej len „MF SR“) z implementácie centrálneho ekonomického systému.
V návrhu zákona sa preto vymedzuje nie len postavenie a pôsobnosť MF SR, ale taktiež Ministerstva vnútra Slovenskej republiky (ďalej len „MV SR“) a Ministerstva obrany Slovenskej republiky (ďalej ako „MO SR“) v oblasti jednotného ekonomického riadenia vybraných subjektov verejnej správy. Zapojením MV SR a MO SR sa reaguje na zavádzanie centrálneho ekonomického systému bezpečnostným zložkám štátu. Navrhuje sa ustanoviť jasný kompetenčný rámec pre efektívne ekonomické riadenie, jednotný výkon ekonomických procesov a činností, existenciu a využívanie informačných technológií a ich koordináciu. Návrh zákona zachováva doteraz platný právny stav a navrhovaná právna úprava sa nebude vzťahovať na Slovenskú informačnú službu a Vojenské spravodajstvo z dôvodu ich osobitného režimu ochrany a špecifického postavenia. 
Úpravou sa zavádzajú nové pojmy ako „informačné technológie centrálneho ekonomického systému“ a „informačné technológie rezortného ekonomického systému“. Subjekty verejnej správy, ktoré spadajú pod bezpečnostné zložky štátu, budú používať výlučne informačné technológie rezortného ekonomického systému. Ostatné subjekty verejnej správy budú používať výlučne informačné technológie centrálneho ekonomického systému.
V návrhu zákona je zachovaná výlučná právomoc MF SR vydávať usmernenia, pretože ide o realizáciu centrálneho ekonomického riadenia, ktoré kompetenčne prináleží výlučne MF SR (§ 7 ods. 1 zákona č. 575/2001 Z. z.). Z uvedeného dôvodu sú tejto právomoci podriadené všetky subjekty verejnej správy vrátane MV SR a MO SR. 
Návrh zákona zachováva okrem povinného zavedenia centrálneho ekonomického systému aj možnosť jeho dobrovoľného zavedenia ostatným subjektom verejnej správy.
Ďalej sa podrobnejšie špecifikuje zabezpečovanie výkonu procesov a činností v ekonomickej oblasti priamo MF SR. 
V dôsledku doterajšej absentujúcej zákonnej úpravy sa zavádzajú návrhom zákona pravidlá pre jednotný postup pri zabezpečovaní iniciálneho procesu prenosu údajov (migrácie údajov) do informačných technológií centrálneho ekonomického systému. V nadväznosti na to je nevyhnutné jednoznačne vymedziť aj oblasti spracúvania osobných údajov v informačných technológiách centrálneho ekonomického systému MF SR, ako aj v informačných technológiách rezortných ekonomických systémov MV SR a MO SR. 
V kontexte dodržiavania povinností ustanovených týmto zákonom, vo vzťahu k subjektom verejnej správy, ktorým bol zavedený centrálny ekonomický systém, sa navrhuje zaviesť kontrolný, ako aj sankčný mechanizmus; upravené je vymedzenie jednotlivých skutkových podstát týchto správnych deliktov, ako aj kompetencia príslušných ministerstiev viesť konanie vo veciach správnych deliktov spáchaných proti záujmom v oblasti ekonomického riadenia verejnej správy.
Navrhovaná úprava sa dotýka aj zákona č. 215/2019 Z. z. precizuje povinnosť verejného obstarávateľa a obstarávateľa zabezpečiť prijímanie elektronickej faktúry. V tejto súvislosti dochádza aj k úprave v zákone č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.
Cieľom návrhu zákona je precizovanie poznatkov z aplikačnej praxi pri uplatňovaní zákona č. 215/2019 Z. z., tak, aby získané poznatky reflektovali aktuálne potreby dotknutých subjektov verejnej správy.
V návrhu sú zapracované aj ďalšie úpravy (ako je napríklad oblasť spracúvania osobných údajov a zriadenie podpornej právnickej osoby pre zákonom navrhované činnosti), ktorých potrebu preukázala aplikačná prax implementácie centrálneho ekonomického systému.
Návrh zákona sa netýka pôsobnosti miestnej územnej samosprávy a z tohto dôvodu nie je potrebné vyjadrovať sa k súladu návrhu s Európskou chartou miestnej samosprávy.

